Ulrich Albrechtsen lever egentlig af at sælge togbilletter på stationen i Thisted, men i et lille års tid har arbejdsdagen også budt på en hel del andet. Udover at sælge togbilletter får han og kollegaerne op mod 40 henvendelser om dagen med turistrelaterede spørgsmål, vurderer han. - Vi ved en hel del om køreplaner og togtariffer, men vi ved ikke så meget om attraktionerne i Thy, siger Ulrich Albrechtsen, der er leder af togrejse.dk i Thisted. Turistkontoret i Thisted lukkede i november sidste, og siden da har Ulrich Albrechtsen og kollegaerne fået flere og flere henvendelser fra turister. - Min kollega og jeg prøver at vejlede dem på bedste vis, men det er jo ikke altid, at vi slår til, siger han. Satser ikke på turistkontor Byrådet i Thisted Kommune, besluttede i november sidste år at sige farvel til det fysiske turistkontor i byen. Dengang stoppede byrådet tilskuddet til Thy Turistforening og valgte i stedet for at lægge alle pengene hos Visit Nordvestkysten. Netop Visit Nordvestkysten har altså valgt ikke at satse på et fysisk turistkontor, men en digitaliseret version. - Det er jo altid en prioriteringssag, hvordan vi får mest mulig ud af de ressourcer, vi har til rådighed. Der har vi vurderet ikke at satse på åbne turistkontorer, siger Peter Krusborg Petersen, der er direktør ved Visit Nordvestkysten. En professor ved Center for Turismeforskning fortæller, at det i stigende grad er en tendens, at fysiske turistkontorer bliver lukket. Dette afgøres i høj grad af geografien i den pågældende kommune, lyder det fra ham. - Danmark er et af de mest digitaliserede lande i verden, men vi skal være opmærksomme på, at nogle befolkningsgrupper ikke er så vant til digitale løsninger, siger Jørgen Ole Bærenholdt, professor ved Center for Turismeforskning ved Roskilde Universitet. - Samtidig skal vi også tænke på, om vi i det hele taget vil have skærmfri kommunikation. Turister vil gerne møde lokale mennesker, og det kan give en særlig kvalitet i oplevelsen, uddyber han. - Ser det ikke som en gene Ulrich Albrechtsen anerkender, at der fra Visit Nordvestkystens side ikke er interesse for at drive et fysisk turistkontor. - Men vi oplever noget andet i det virkelige liv. Vi ser det dog ikke som en gene, at folk kommer ind fra gaden, men vi vil også gerne løfte opgaven ordenligt, afslutter han. TV MIDTVEST har forgæves forsøgt at få en kommentar fra Thisted Kommunes borgmester, Niels Jørgen Pedersen. Vi ville gerne have spurgt ham om konsekvenserne ved ikke at have et turistkontor i byen.

Opsummering:
Et lukket turistkontor i Thisted gør, at Ulrich Albrechtsen nu skal rådgive om turistattraktioner i Thy, samtidig med at han også sælger togbilletter.